mteb/NusaParagraphTopicClassification huggingface dataset:
Di kolaan, Doel daftar ekskul Paskibra. Iye, nyang belajar bererod rapi ntu. Cuman, Doel baru tau kalo enih ekskul isinye bukan cuman berod-bererod, tapi ade latian fisiknye juge. Kek di pertemuan pertame enih, seniornye minta semuanye buat push-up. Olahrage ringan buat pemanasan, katanye. Anggota ekskulnye, termasuk si Doel, nurut bae. Akhirnye, mereka ambil posisi tengkurep di lapangan kolaan. Bari dicek atu-atu ame senior, Doel nyiapin posisi push-up nyang bener; tangan masing-masing di samping badan, posisinye ditekuk, ame telapak tangan sejajar muke, nempel ke tanah buat jadi penyangga badan. Begitu seniornye mulai ngitung, Doel ame temen-temennye naek-turunin badan tanpa kena ke tanah. Ujung kaki ame telapak tangan kudu kuat jadi penopang badan. Begitu be diulang-ulang ampe seniornye berenti ngitung di angka 15. Mantep, Doel! Bagus buat kesehatan enih.
Kalo rumah kitw deket pengunungan nyang masih aktip kite juga perlu waspada karna kaga tau kapan tuh gunung bisa meletus. Cuman kalo gunung mao meletus tuh pasti ada tanda-tandanye. Kaga tau-tau dateng kaya banjir, kalo kite tanya ada bae orang nyang kena lahar gunung berapi ya karna die kaga bisa kabur. Aliran lahar kan kaga secepet aer, jadi masih bisa dah kalo kite lari ketempat nyabg tinggi. Karna lahar kan pasti jalannye ke bawah, kaga bakalan biaa die bebalik ke atas jadi diusahain cari lokasi nyang tinggi. Nanti juga kalo udeh ketemu aer die bakalan jadi pasir trus kaga sepanas pas jadi lahar.
Êmping adalah pênganan khas Indonèsia nyang dikêjè dari ninjo. Êmping bisè disajiin sêbagè gayêman atau pêndamping masakan tradisional Indonèsia. Prosès pêngêjèan êmping adè bêbêrapè tahapan. Pêrtamè, kêsèt kulit ninjo ampè rêsik, têrus antêpin dulu sêlamè atu ari. Abis diantêpin sêarian, gongsèng ninjo padè wajan makè pasir nyang udèh dipanasin. Gongsèng ampè ninjo panas amè bêwarnè kêitêman. Kalo udèh itêm, angkat ninjo dari wajan, têrus pêcahin kulit ninjo. Taro ninjo nyang udèh dipêcahin kulitnyè di atas talênan, gêdig-gêdig ninjo ampè gèpèng makè palu. Dinginin dulu sêbêntar. Sêlanjutnyè, susun di atas tampah dan jèmbrèng di bawèh sinar mataari ampè kêring. Kalo udèh kêring, êmping bisè digorèng dan siap buat disajiin.
Kompor merupakan benda yang utama banget dah dalam dunia masak dan di dapur, karena tanpa kompor dan tentunye gas, gabakalan jadi dah ganyeman ganyeman yang ajib. Salah satu merk kompor yang udeh cukup lama ade, harganye gaterlalu mahal, tapinye kualitasnye cakep yaitu kompor rinai namanye. Ntu merk kompor bisa dibeli dimane aje, apelagi zaman sekarang bisa apa apa beli di online, tinggal klik pesan, bayar, udeh deh nanti dikirim sama kurirnye. Kompor rinai ntu yang dua tungku paling pas dah kalo buat kite yang masak-masaknye normal aje yang porsinye kaga banyak, jadi kaga perlu tuh kompor yang bertungku tungku, karena udeh cukup dengan dua tungku aje. Memasak ganyeman dengan kompor dua tungku juga lebih gampil garibet, perawatannye juga lebih gampil, dan lebih hemat juga gasnye.
Aèr putih adalah jat caèr nyang têrdiri dari molêkul hidrogèn amè oksigèn nyang amat dibutuhin awak manusiè. Aèr putih jugè baèk buat prosès pêlêpasan racun dalêm awak. Kêbutuhan caèran saban orang bèda-bèda, tapi ratè-ratè jumlah aèr putih nyang kudu diminum sêsêorang saban arinyè adalah 0,033 lètêr x bêrat awak. Contohnyè, kalo bêrat awak sêsêorang 55 kg, kêbutuhan aèr putih nyang kudu diminum saban arinyè adalah 0,033 lètêr × 55 kg = 1,815 lètêr aèr. Kagak tibang jumlah nyang têpat, manpaat aèr putih bakalan maksimal kalo dikonsumi padè waktu nyang têpat jugè, yakni wayah bangun molor, sêbêlon amè sêudèh olahragè, sêbêlon amè sêudèh madang, wayah ngêlênggut amè capèk di sorè ari, amè wayah nyêri kêpalè atau migrèn.
Minuman yang pake lemon biasanya lebih seger kalo dinikmatin, biasanye lemon tuh dicampur ama teh jadi disebutnye lemon tea. Minuman dari bahan lemon emang banyak manfaatnya, tapi banyak orang yang kaga tau kalo sebenernye tuh lemon beresiko bawa penyakit. Berita ini tuh bukan cuma kabar burung aje, karena udah ade yang neliti dari Journal of Environment Healt yang ngambilnye dari situs Mashed.com yang bilang kalo ada 50:50 ade peluang berisi bakteri. Bakteri ntu biasanye ditemuin diusus besar nyang bikin infeksi gede ama orang yang punya gangguan sistem kekebalan tubuh. Penelitian yang same juga nyebutin kalo sipat antibakteri yang ade ama lemon tuh kaga cukup buat ngelawan bakteri yang ade, walaupun udeh dicampur minuman laen sekalipun.
Orang nyang kaga mikirin dana darurat dalem keluarganye nanti ujung-ujungnye malah sibuk minta sana sini. Minta tolong ama orang mah kaga semua mao bantui, orang mah paling mao tau doang. Nanti ujung-ujungnye juga bandingin idup kite malah dikatain beli ini itu mampu tapi giliran butuh kaga ada duitnye. Jangan ampe kite dikatain kaga begitu. Jadi, selama punya duit jangan diabisin bae tuh buat begaya kesana kemarin. Mending disimpen buat sewaktu-waktu ada keperluan kadi kite kelimpungan buat byari pinjeman duit. Jadi, kaga ada salahnye dah kite jaga-jaga buat diru sendiri, lagian kan kalo idup kaga bae tuh foya-foya nanti malah dosa.
Pas bulan Desember taon 2020, aye sekeluarge pergi liburan ke Bandung. Nah pas sampe di vila yang disewa mpoknye aye dan suaminye, aye demen bener. Jadi di lokasi entu vila, jarak antara satu vila sama vila yang laennye lumayan jauh, privasinye kite sekeluarga jelas kejamin deh! Nah kagak cuma berjarak sama vila laennye, entu vila juga dikelilingin sama pohon-pohon ijo! Nah ini die bagian yang paling aye suka, bangunan vilanye! Bangunan vilanye entu dari kayu jati, bentuk bangunannye kayak rumah panggung gitu. Di depan entu vila juga ade beberapa maenan bocah, kayak perosotan. Nah pas aye masuk ke entu vila, di bagian depannye ada teras dan bale, terus pas masuk ke dalemnye, ade ruang tamu dan di depannye ada ruang buat nonton TV. Nah, di sebelah ruang TV, ade pintu samping yang ternyate ada balkonnye. Di balkon entu ada beberape bangku dan meja, buat ngebadog, mejeng, atau bekoar sambil liat pemandangan. Nah balik masuk lagi, ade ruang ngebadog dan dapur. Terus di lantai atas ada kamar gede dan ada dua kasur. Bentuk atap kamarnye bentu atap segitiga begitu. Beuh, bagus bener deh entu vila. Makasih ye, mpok dan suami!
Elu sadar kagak, kalo laptop entu jadi alat teknologi yang penting bener buat laksanain kegiatan sehari-hari? Mulai dari para pelajar sekolah ataupun mahasiswa universitas, sampe para pekerja pade butuh laptop buat kegiatan sehari-hari. Nah apelagi pas pandemi COVID-19, bisa dikate mayoritas kegiatan dijadiin kegiatan online atau daring. Jelas aje alat teknologi satu entu jadi hal yang kudu dimilikin. Bahkan entu laptop yang udeh ade dari waktu entu, jadi makin berkembang spesifikasinye dan aplikasinye. Laptop yang makin canggih jadi bisa ngerjain tugas atau proyek, ngedesain, edit segala macem, dan bahkan bisa bikin ketemuan secara virtual dengan orang dari atau di mane pun!
Kalo udeh mau deket lebarang, biasanye banyak banget nyang ngerjain tuh i'tikaf. I'tikaf tuh berarti berdiam diri di masjid nyang niatnye ibadah ama Allah SWT. Tapi bukan berarti kite di mesjid diem bae, santai-santai tuh kagak juga. Maksudnye dari berdiam diri ntu kite ada di mesjid sambil dzikir ato asmaul husna. Kalo kite ngelakuin ibadah i'tikaf tuh pahalanye gede, apalagi kalo dilaksanain pas sepuluh malem terakhir dari Bulan Ramadhan. Emang hukum ngelaksain i'tikaf tuh sunnah, tapi kegiatan ini tuh udeh diajarin ama Rasulullah SAW setiap bulan suci Ramadhan tujuannye buat deketin diri kepada Allah SWT trus mohon pahala. Mangkanye selama kite diberi kesehatan di bulan Ramadhan nyang datengnye setaun sekali, kaga ada salahnya tuh ngelakuin ibadah sunnah, malah dilipat gandain pahalanye.
Hadirnye aplikasi Shopee telah membuat masyarakat merasa dipermudah oleh canggihnye kegiatan jual beli online. Terutama di Indonesia sendiri, terdapat sebagian besar orang yang mengaku bahwa Shopee adalah salah satu platform jualan online yang jitu. Shopee adalah platform yang terdaftar dalam kumpulan marketplace dengan pengunjung terbanyak di Indonesia. Itu tandanye, pengguna Shopee sangatlah percaya dengan pelayanan Shopee, sehingga bejibun orang yang mengunduh aplikasinye, mengakses website resminye, sekaligus menggunakannye sebagai wadah khusus transaksi online.Shopee juga tahu betul pola jual beli, dan kesukaan rata-rata masyarakat di Indonesia, seperti K-Pop atau hal-hal yang viral untuk menarik perhatian kaum muda. Maka dari ntu, iklan Shopee pun berhasil membuat orang-orang melirik Shopee, misalnye dengan bekerja sama dengan brand ambassador idol K-Pop, artis atau selebriti lainnye.
Elu tau kagak, kalo orang Islam entu sehari-harinye punya kegiatan terkait agamanye yang wajib dilakuin? Kegiatan sehari-hari terkait agama Islam yang wajib dilakuin ya entu salat wajib 5 waktu. Sesuai namanye, entu salat dibagi 5 waktu tiap harinye. Pertama, solat pas awal pagi dan masih gelap namanye salat Subuh. Kedua, pas siang namanye salat Zuhur. Ketiga, pas sore namanye salat Ashar. Keempat, pas akhir sore atau menjelang malem namanye salat Maghrib, dan kelima, pas malem namanye salat Isya. Penentu waktu orang Islam kudu salat kagak cuma udeh pagi atau siang atau malem, orang Islam kudu nunggu azan dulu sebelom salat. Nah jadinye kegiatan sehari-hari terkait agama Islam ya entu salat 5 waktu.
Elu udeh pernah nyobain naek transportasi umum MRT? Pas taon 2018 atau taon 2019, aye naek MRT. Nah awalnye, naek busway dulu buat sampe ke stasiun MRT-nye. Pas sampe di stasiun MRT-nye, tahapan selanjutnye entu ke loket buat beli tiket naek MRT. Abis dapet tiketnye, lanjut jalan ke tempat tap kartu tiket. Abis nge-tap, masuk dan pergi ke peron tempat tunggu MRT yang dituju. Pas sampe, ternyate udeh banyak bener orang. Wajar aje, soalnye pas entu MRT masih jadi transportasi umum yang baru, jadinye banyak yang kepo dan mau nyobain. Terus pas MRT-nye sampe, orang-orang naek, dan seperti yang diduga, saking ramenye, semua tempat duduk udeh diisi. Terus akhirnye pas sampe di tempat tujuan, penumpang pun turun, terus tap-out tiket kartunye deh. Nah entu die cara naek transportasi umum MRT.
Setiap aye denger nasehat, denger pengajian, denger ajaran-ajaran nyang diajarin ama Islam, pasti semua tuh harus nyang namanye utamakan kedua orang tua. Awalnye aye tuh masih cuek, apa-apa mikirin kesenengan sendiri, pokoknye mau ini itu mesti minta tuh kalo kaga dikasih ngambek. Aye dasar dulu aye ngedegin banget jadi manusia. Tapi, orang tua kok sabar bae ya ngadepinnye, semua kemauan diturutin. Pas zaman itu juga kaga mikirin tuh orang tua ada duitnye apa kagak. Nah, pas dari situ aye tau knapa orang tua keramat banget tuh buat kite, kite kaga boleh nyakitin hati apalagi sampe durhaka. Ngerasain perjuangannye si aye juga paham ya knapa orang tua mesti kite sayangin.
Tour de France mêrupakan salèh atu lomba balap sêpèdah paling bêgèngsi di duniè. Kayak namènyè, Tour de France ngambil rutê ngitêrin Prancis. Jauh tangèh sêbêlon bêrmètamorposis sêbagè kêjuaraan èlit, Tour de France jadi ajang adu gèngsi koran olahragè Prancis. Sêmuè bêrmulè dari pêrsaingan surat kabar Le Velo, koran olahragè pêrtamè amè têrgêdé di Prancis wayah ntu amè L'Auto. Sêbagè pêmulè dêngan oplah nyang masing minim, L'Auto bêrambisi ngêrêbut pasar Le Velo dêngan ngadèin acarè olahragè têrgêdé di Prancis. Idè ntu nongol dari jurnalis Geo Lefevre nyang kêmudian disambut baèk Dirèktur Èditor L'Auto nyang jugè mantan pêmbalap sêpèdah, Henri Desgrange. Rutê velodrome raksasè sêarah jarum jêm ngitêrin Paris, Lyon, Marseille, Toulouse, Bordeaux, amè Nantes sêjauh 1.500 mil (sêkitar 2.414 km). Abis rutê ntu sêlêsè dibangun, Tour de France pêrtamè rêsmi disêlênggarèin padè 1 Juli 1903.
Isra Mikraj adalah pêrjalanan malêm nyang ditêmpuh Rasulullah amè malaèkat Jibril dari Masjidilharam kê Masjidilaqsa mênuju langit kêtujuh nunggang buroq. Padè saban lapisan langit, Rasulullah kêtêmu nabi-nabi têrdahulu. Wayah sampè di langit kêtujuh, Rasulullah dapêt pêrèntah dari Allah buat ngêlaksanèin sêmbahyang limè pulu kali sêari. Tapi, wayah Rasulullah mao kê bumi nyampèin amanat Allah ntu, bêliau kêtêmu Nabi Musa. Nabi Musa ngasih masupan supayè Rasulullah mintè kêringanan amè Allah, soalnyè bêliau tau umat Rasulullah kagak bakal sanggup sêmbahyang limè pulu kali sêari. Rasulullah pun mintè kêringan hinggè akhirnyè Allah mêrèntahin sêmbahyang limè kali sêari. Sêbênêrnyè Nabi Musa nganjurin Rasulullah buat mintè kêringanan lagi, tapi Rasulullah ogah. Bêgonolah asal-usul sêmbahyang limè waktu nyang kitè lakuin karang.
Elu udeh pernah denger cerita tentang jagoan dari Tanah Abang yang namanye Sabeni? Sabeni entu katanye rela berkorban. Nah suatu hari, Jepang pengen nangkep anaknye Sabeni. Die kabur pas masih jadi anggota polisi. Jepang pun ngedatengin Sabeni. Katanye kalo Sabeni menang, Syafii akan dilepaskan. Nah kalo Sabeni kalah, die dan anaknye bakalan ditahan Jepang. Singkat cerita, Sabeni yang usianye 83 tahun menang dan ngalahin semua entu jagoan yang ngelawan die. Sabeni pun ngejek para lawannye karena kagak bisa ngelawan die yang udeh tua. Akhirnye Sabeni pun diangkat jadi kepala kampung dan ngajarin silat secara tenang biar kagak dicurigain Jepang secara terus-menerus. Die juga diangkat jadi kepala kampung biar kagak berontak. Entu die kisahnye si Sabeni pas die usia 83-an.
Bola poli mêrupakan salèh atu èkstrakulikulèr olahragè nyang banyak diminatin amè parè siswè di sêkola SMA Dika, salèh atunyè adalah Dika dèwèk. Dika udèh bêrmaèn bola poli sêjak kêlas 2 SMP ampè karang diè kêlas 2 SMA. Pêrmaènan bola poli masup kê dalêm katêgori pêrtandingan karna ngêlibatin duè tim nyang saling bêradêpan pêranti ngêdapêtin hasil pêrtandingan. Carè maènin bola poli adalah dêngan ngêgêbuk bola supayè ngêliwatin bagian atas nèt nyang adè di têngèh lapangan. Supayè ngêdapêtin skor, parè pêmaèn dalêm atu tim kudu ngarahin bola kê lêba lawan sêhinggè bola jatoh di lêba pêrtahanan lawan ntu. Adè êmpat tèknik nyang kudu dikuasèin dalêm pêrmaènan bola poli, yakni sèrpis, passing, blocking, amè smash.
Pas jaman kopit kemaren ampir semua orang kagak bisa keluar. Boleh keluar juga lantaran emang darurat urusan gawean atawa ngadepin urusan ngedadak. Orang mau keluar rumah juga ngeri ketularan, gara-gara di berita banyak banget yang ngeberitain macem-macem soal kopit. Kelamaan di rumah mulu kayak gitu, bikin orang-orang juga ngerasa sumpek. Biar ada kerjaan yang nyenengin juga, orang-orang jadi demen beresin rumahnya ama naroin poonan hias di rumah. Nah, kesempetan itu dijadiin peluang buat orang dagangin taneman hias. Banyak yang dagangin lantaran sebelomnya udah punya usaha ini. Banyak juga yang jadi pedagang taneman hias dadakan. Semuanya sama-sama ngedapetin keuntungan yang makin nambah. Peluang kayak gini dimanfaatin banget buat naeikin harga tanemann lewat yang dijualin lewat online atawa langsung juga.
Banyak mahèsiswè ngêliwatin nyarap saban paginyè, padahal nyarap ntu pênting, bahkan 14—20 Pèbruari udèh dijadiin sêbagè Pêkan Nyarap Nasional. Wayah molor malêm ari, awak nyêrna gêgarêsan. Wayah ntulah awak bêpuasè. Buat ngisi nutrisi awak lagi, pagi ari abis bêjêm-jêm tanpè gêgarêsan, pênting ngasih ènèrgi nyang dibutuhin awak liwat nyarap. Nyarap bakal ngêbantu bêkonsèntrasi lêbih baèk dalêm bêraktipitas. Wayah bêkonsèntrasi lêbih baèk, mahèsiswè jugè bakal lêbih gampang buat mahamin pêlajaran. Nyarap udèh sêkudunyè ngêjadi hal nyang gampang bagi mahèsiswè. Mahèsiswè nyang kagak kêcandak nyiapin nyarap pagi-pagi, bisè nyiapin malêm sêbêlonnyè atau saban awal minggu. Nyok, mulè gayè idup sèhat dêngan nyarap mulè karang.
Ganyeman yang digoreng dengan airfryer emang lebih sehat, karena ganyeman yang digoreng pake airfryer kandungan lemaknye berkurang 70%. Otomatis banget dah bagi yang punya uang lebih, dan mau badannye cakep pasti pade beralih ke airfryer bikin masak ganyeman selain sehat juga praktis, berat badan bisa turun, terus die juga mengurangi pembentukan zat berbahaya pada ganyeman, karena ganyeman berkarbo kaya kentang digoreng bakalan ngebentuk zat namanye akrilamida yang dicurigainye punye sifat karsinogenik, yaitu dapat memicu munculnye kanker. Sebuah penelitian menunjukkan bahwa penggunaan air fryer dapat menurunkan kadar akrilamida hingga 90%. Memasak ganyeman dengan Air fryer emang banyak manfaatnye, namun, kekurangannye ntu adalah harganye ntu alat cukup mahal dan memerlukan tenaga listrik yang besar.
Solèram adalah lagu daèrah nyang bêrasal dari Propinsi Riau. Lagu Solèram mêrupakan lagu pêngantêr molor nyang bêrisi pêsên nyang pèngèn disampèin olèh orang tuè kêpadè bocah-bocahnyè ngêjêlang molor, di antarènyè pêsên buat ngêjagè kêhormatannyè, ngêjagè hargè dirinyè, amè mêrtahanin jêngah sêbagè budayènyè. Lirik lagu Solèram jugè bêpêsên supayè wayah bêgaul amè têman-têman baru hêndaknyè kagak langsung ngêlupèin têmên lamè. Kêmudian buat ngênumbuhin rasè cintè tanèh aèr têradêp lagu daèrah êni bisè dilakuin dêngan ngapalinnyè, nyanyiinnyè, ngênalin kêpadè gênêrasi mudè sêcarè bêrkalè, atau bisè jugè dêngan ngêlakuin pênêlitian têntang lagu Solèram. Hal êni mêrupakan carè sêdêrhanè dalêm ngêlêstariin lagu Solèram di èra modèrn nyang bisè kitè lakuin.
Digerati House, jadi salah atu warung kopi di Perumnas 3 nyang aye datengin. Lokasinye ade di daerah Perumnas 3 Bekasi Wetan. Warung kopi eni seade-adenye, tempatnye tibang rume biase nyang dibikin jadi warung kopi. Konsep seade-adenye ntu nyang ngasi kesen kerasan ama bikin betah. Digerati House dibuka dari jem 7 pagi, jadi nyang pengen ngopi pagi-pagi sambil nyarap bise nih nyoba langsung ke mari. Sesuei namenye, konsep bangunannye kaye rume biase nyang dibuat warung kopi. Tempatnye lega, ade bagian latar depan, dalem, luar rume, ama barnye kepisah. Gaye hiasannye sederhane, simpel, ama kaga banyak perintilan. Tempatnye pas dah kerasan banget buat kongko ama nongkrong bareng temen.
Elu punya hobi? Hobi entu suatu kegiatan yang kita demenin dan setelah ngelakuinnye kite ngerasa seneng. Aye yakin tiap orang punya hobi masing-masing. Selaen bisa bikin kite seneng, ternyata ngelakuin hobi yang kite punya juge ade manfaatnye. Misalnye; kite bisa belajar hal baru dari entu hobi yang kite lakuin, bisa nyalurin passion yang kite punya, bikin kita lebih kreatif, ngasah kemampuan problem solving kite, ngasah kemampuan ngatur waktu kite, dan laennye. Hobi entu juga bermacem-macem, bisa kayak aye hobi nulis hasil imajinasi aye, bisa olahraga golf, basket, sepedahan, berenang, main game, main alat musik, baca novel, masak, dan laennye. Nah entu die tentang hobi. Hobi bener-bener beragam dan ade banyak manfaatnye kan?
Ngêdaki gunung ngêjadi salèh atu hobi nyang kini dipaporitin olèh parè pênjêlajèh. Pêrsiapan amat pênting dilakuin sêbêlon ngêdaki gunung. Pêrtamè, sêlalu kasih tau sêsêorang kê manè êlu bakal pêgi amè kapan êlu bêrêncanè buat kêmbali. Kalo ngêmungkinin, jangan pêgi dèwèk. Sêlanjutnyè, pakè pakèan amè bawè pêralatan nyang têpat, ingêtlah bahwa cuacè bisè amè bakal bêrobah. Bêrikutnyè, pêlajarin ngêbacè kompas, ambil pêta arèa, amè sêsuèin diri êlu sêcarè nyêluruh sêbêlon pêrjalanan êlu. Sêlalu bawè pêralatan darurat amè kêtauin carè ngêgunèinnyè. Pastiin ntu ngandung tigè hal pênting pêrlindungan, api, amè alat pêranti ngasih tau posisi êlu. Kalo êlu kêsasar atau luka, ingêt buat têtêp tinggal, bêpikir jêrnih, ngamatin kêadèan sêkitar, amè ngêjè pêrêncanèan.
Perjuangan kite jalan jauh tuh kebanyar ama segernye aer curug tuh ditambah lagi ama pemandangan nyang luar biasa cakepnye. Mata kanyanye dimajain banget ama suasannye, udara nyang dihirup juga kerasa asrinye. Kalo ada camping di sono pasti seru tuh cuma aye takut si kalo malem takut ketemu dedemit. Buat ngelepas stres mah cocok banget tuh karena pemandangannye kite gabisa liat tiap hari, jauh dari gedung-gedung tinggi bikin kite makin terbawa ama suasana. Buat tiduran juga enak banget karna anginye sepay sepoy padahal kaga ada kipas ama AC, semuanye serba alami dah. Sampe sono bisa ngelepasin capek karna perjalannya nyang lumanyan dan nguras energi.
Nah aye mulai dikenal ama orang karna aye jadian ama senior di temoat aye sekolah waktu SMP. Emang cowo aye lumanyan terkenal di sekola, jomplak banget dah ama aye nyang cuman anak cupu. Awal kenalan aja die kaga kenal, nah trus kenalan tuh pas aye tibang nyipen pin BBM karna itu juga boleh broadcast dari temennye di kontak aye. Nah pas kenal ya die nanya anak mana trus kaget banget pas tau aye ama die satu SMP. Seiring berjalannye waktu juga pas dikenalin nih ama temen-temen tongkrongannye di SMP mereka juga kaga percaya kalo aye dari SMP mereka karna katanye pada kaga pernah liat.
Waktu sekolah dasar pan rasanye seneng banget tuh tampil di depan umum. Nah biasanye nyang sering ngadain lomba tuh nyang terlibat ama tarik suara, karna suara pas-pasan jadi mutusin ikut lomba buat vokal group aja dah. Nah dulu pan waktu lomba lagu nyang dipake lagi daerah, karna tiap senen pas upacara suka nyanyiin tuh kaga berat dah, sering latian itung-itung. Nah karna itu jadi kite hapal dah tuh lagu-lagu nyang ada di seluruh daerah Indonesia, teryata banyak ama beragam. Kaga nyangka banyak juga lagu nyang enak didenger, jadi kebawa tuh di otak nadanye, jadi suka nyanyi-nyanyi sendiri dah kalo lagi ngapa-ngapain.
Pernah denger Internet of Things (IoT)? Katenye entu merupakan salah satu teknologi terkini dan makin canggih, yang merupakan jaringan yang terhubung satu sama laen. Adenye IoT, katenye perangkat mereka bisa berinteraksi dan saling bagi data satu sama laen. Kagak Cuma mungkin koneksi antar perangkat yang berbeda, IoT pun dapet lakuin akses jarak jauh. Contohnye entu, elu ngonci pintu mobil Anda elu dari jarak jauh. Mantep bener kan teknologi terkini yang main canggih? FitBit yang elu pake buat lacak jumlah kalori yang elu bakar pun make teknologi IoT. Entu chip IoT katenye dimasukin ke mesin yang bantu bisnis buat nilai kinerja entu mesin tersebut dan bantu pade pemeliharaannye.
Hari Sabtu atau Minggu abis salat Subuh, aye kagak tidur lagi soalnye aye mau olahraga bersepeda. Pas udeh jam 6 lewat, aye pun berangkat buat olahraga bersepeda. Pas keluar dari rumah, bener-bener sejuk hawanye. Udaranye pun seger bener. Tapi sayangnye pas aye lagi nyantai dan nikmatin momen olahraga bersepeda sambil dengerin lagu, tiba-tiba aje ade kejadian kagak terduga yang bikin aye kaget, ngeri ketakutan, dan bahkan kapok buat beberapa lama. Elu atu, kejadian kagak keduga ape yang bikin aye sampe setakut dan sekapok entu? Jadi pas aye mau belok buat masuk ke jalan perumahan, tiba-tiba aje ade motor ngegas dari arah belokan entu. Jelas aje aye langsung ngerem mendadak. Tapi karena aye ngerem mendadak dan terlalu kenceng atau ape, akhirnye sepeda aye jadi kejungkal dan aye pun kelempar jatoh. Wajar aje pas entu aye bener-bener ngeri dan kapok kan? Soalnye entu kejadian kagak keduga pas lagi olahraga bersepeda bisa aje bikin aye celaka parah atau ape. Entu kejadian kagak terduga bener-bener bikin aye kapok buat olahraga bersepeda selama beberape lama.
Olahraga bermanfaat positif untuk tumbuh kembangnye seorang anak. Olahraga memberikannye manfaat baik untuk semua usia, khususnye membantu para bocah memiliki jantung dan paru-paru yang kuat dan sehat, mempunyai tubuh lebih fleksibel, membentuk tulang kuat, dan menjaga berat badan. Selain ntu manfaatnye untuk pertumbuhan fisik, olahraga juga memberikan mengajarkannye Si Anak untuk berkomunikasi, mengambil keputusan, komitmen, memperbaiki suasana hati (mood), dan meningkatkan rasa percaya diri. Kebaikan tersebut membuat Si Anak menjauh dari risiko obesitas, depresi, penyakit jantung, dan diabetes. Untuk menghindari risiko tersebut pola hidup sehat dan aktif sangat disarankan. Olahraga memberikan manfaat dalam tumbuh kembang fisik dan social Si anak.